నౌకాయాన రంగంలో సహకరించుకుందాం..
- ద.కొరియా సంస్థ హెచ్‌హెచ్‌ఐకి మోడీ ఆహ్వానం
              ఉల్సాన్‌ (దక్షిణ కొరియా): భారత నౌకాయాన పరిశ్రమ అభివృద్ధికి గాను కలిసి రావాలని నరేంద్ర మోడీ హ్యుందారు హెవీ ఇండస్ట్రీస్‌ను కోరారు. దక్షిణ కొరియా పర్యటనలో భాగంగా మోడీ ఇక్కడి హ్యుందారు హెవీ ఇండస్ట్రీస్‌ (హెచ్‌హెచ్‌ఐ) ప్రాంగణాన్ని సందర్శించారు. ఈ సందర్భంగా ఆయన మాట్లాడతూ నౌకాశ్రయ రంగంలో ఇరు దేశాల భాగస్వామ్యం మరింతగా వృద్ధి చెందాలని అభిలషించారు. ఇరు దేశాల నౌకశ్రయ రంగాలు తమ తమ నైపుణ్యాలను, అనుభవాలను పంచుకొంటూ ముందుకు సాగేందుకు ఇది ఎంతగానో దోహదం చేస్తుందని ఆయన అన్నారు. ఈ పరిశ్రమను సందర్శించేందుకు ప్రధాని మోడీ ప్రత్యేక ఆసక్తితో సియోల్‌ నుంచి 400 కి.మీ మేర ప్రత్యేక విమానంలో ప్రయాణించి..
      అక్కడి నుంచి 85 కి.మి. మేర రోడ్డు మార్గంలో ప్రయాణించి వచ్చారు. ప్రధానికి హెచ్‌హెచ్‌ఐ సంస్థ ఛైర్మన్‌, సీఈఓ చోరు కిల్‌ సియాన్‌, సంస్థ ప్రతినిధులు ఉల్సాన్‌ మేయర్‌ కిమ్‌ జి హెయాన్‌లు స్వాగతం పలికారు. పరిశ్రమలో మోడీ దాదాపు గంట సమయం గడిపారు. నౌక రక్షణ విభాగంలో సహకారాన్ని ఎలా విస్తరించుకోవచ్చన్న అంశంపై చర్చించారు. పెద్దపెద్ద నౌకలు, నౌకాయానానిక ఉపయోగపడే షిప్స్‌ నిర్మాణం, ఎల్‌ఎన్‌జీ క్యారియర్స్‌ వంటి నిర్మాణం గురించి ఆయన సంస్థ ప్రతినిధులతో చర్చించారు.
మీ స్నేహితులకు రికమెండ్ చెయ్యండి